Document ID: 32010R0215

KOMMISSIONENS FORORDNING (EU) Nr. 215/2010
af 5. marts 2010
om ændring af bilag I til forordning (EF) nr. 798/2008 om fastlæggelse af en liste over tredjelande, områder, zoner og segmenter, hvorfra fjerkræ og fjerkræprodukter kan importeres til og sendes i transit gennem Fællesskabet, og krav vedrørende udstedelse af veterinærcertifikater
(EØS-relevant tekst)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Rådets direktiv 2009/158/EF af 30. november 2009 om dyresundhedsmæssige betingelser for samhandelen inden for Fællesskabet med fjerkræ og rugeæg samt for indførsel heraf fra tredjelande (1), særlig artikel 23, stk. 1, artikel 24, stk. 2, og artikel 26, stk. 2,
under henvisning til Rådets direktiv 2002/99/EF af 16. december 2002 om dyresundhedsbestemmelser for produktion, tilvirkning, distribution og indførsel af animalske produkter til konsum (2), særlig artikel 8, stk. 1, første afsnit, artikel 9, stk. 2, litra b), og artikel 9, stk. 4, og
ud fra følgende betragtninger:
(1)
I henhold til Kommissionens forordning (EF) nr. 798/2008 af 8. august 2008 om fastlæggelse af en liste over tredjelande, områder, zoner og segmenter, hvorfra fjerkræ og fjerkræprodukter kan importeres til og sendes i transit gennem Fællesskabet, og krav vedrørende udstedelse af veterinærcertifikat (3) må varer, der er omfattet af forordningen, kun importeres til og føres i transit gennem EU fra tredjelande, områder, zoner og segmenter, der er opført i skemaet i del 1 i bilag I til samme forordning. I del 2 i bilag I til forordningen er der desuden fastsat krav vedrørende udstedelse af veterinærcertifikater for sådanne varer samt modeller for de veterinærcertifikater, der skal ledsage dem.
(2)
I henhold til artikel 24, stk. 1, litra b), i direktiv 2009/158/EF må varer ikke importeres til EU fra et tredjeland, et område, en zone eller et segment, hvor der er konstateret et udbrud af aviær influenza eller Newcastle disease, og for hvilket/hvilken det derfor ikke længere kan attesteres, at det/den er fri(t) for en af disse sygdomme, medmindre den kompetente myndighed i det pågældende tredjeland eller område anvender bekæmpelsesforanstaltninger, som mindst svarer til foranstaltningerne i Rådets direktiv 2005/94/EF af 20. december 2005 om fællesskabsforanstaltninger til bekæmpelse af aviær influenza og om ophævelse af direktiv 92/40/EØF (4) og i Rådets direktiv 92/66/EØF af 14. juli 1992 om fællesskabsforanstaltninger til bekæmpelse af Newcastle disease (5).
(3)
En del af Brasiliens område samt Canadas, Chiles, Israels, Kroatiens og USA’s område, jf. del 1 i bilag I til forordning (EF) nr. 798/2008, er i dag godkendt med hensyn til import til EU af levende fjerkræ og strudsefugle, rugeæg af fjerkræ og strudsefugle samt kød af fjerkræ og strudsefugle.
(4)
Disse seks tredjelande anvender foranstaltninger til bekæmpelse af Newcastle disease, der svarer til de foranstaltninger, som medlemsstaterne gennemfører i henhold til direktiv 92/66/EØF, herunder indførelse af officielle restriktioner for bestemte dele af deres respektive områder i tilfælde af udbrud af sygdommen.
(5)
For så vidt angår import af kød af fjerkræ og strudsefugle til EU er de foranstaltninger til bekæmpelse af Newcastle disease, der anvendes i dele af Brasilien og i Israel, allerede blevet godkendt som ligestillede ved Kommissionens beslutning 2001/659/EF af 6. august 2001 om ændring af beslutning 94/984/EF med hensyn til import af fersk fjerkrækød fra Brasilien (6) og Kommissionens beslutning 97/593/EF af 29. juli 1997 om dyresundhedsmæssige betingelser og udstedelse af sundhedscertifikat ved indførsel af fersk fjerkrækød fra Israel (7).
(6)
I betragtning af at de pågældende tredjelande anvender ligestillede foranstaltninger til bekæmpelse af Newcastle disease og har vist sig i stand til effektivt at håndtere et udbrud af denne sygdom, og på baggrund af resultaterne og foranstaltningerne til opfølgning af kontrolbesøgene i disse lande bør der fastsættes særlige certifikatudstedelseskrav vedrørende frihed for sygdommen.
(7)
Angivelserne i kolonne 6 vedrørende de særlige betingelser i del 1 i bilag I og veterinærcertifikaterne i del 2 i bilag I til forordning (EF) nr. 798/2008 bør ændres med hensyn til import til EU af levende fjerkræ og rugeæg af fjerkræ og strudsefugle, således at de pågældende varer i tilfælde af nye udbrud af Newcastle disease i Brasilien, Canada, Chile, Israel, Kroatien og USA, jf. del 1 i bilag I til samme forordning, fortsat kan importeres fra de dele af de pågældende tredjelande, for hvilke der ikke er indført officielle restriktioner på grund af Newcastle disease.
(8)
Angivelserne i kolonne 6 vedrørende de særlige betingelser i del 1 i bilag I og veterinærcertifikaterne i del 2 i bilag I til forordning (EF) nr. 798/2008 bør ændres med hensyn til import til EU af fjerkrækød og kød af strudsefugle, således at de pågældende varer i tilfælde af nye udbrud af Newcastle disease i Canada, Chile, Kroatien og USA, jf. del 1 i bilag I til samme forordning, fortsat kan importeres fra de dele af de pågældende tredjelande, for hvilke der ikke er indført officielle restriktioner på grund af Newcastle disease.
(9)
Veterinærcertifikatet til brug ved import af fjerkrækød i del 2 i bilag I til forordning (EF) nr. 798/2008 bør desuden ændres for at tillade import af denne vare fra slagtefjerkræ med oprindelse i et andet tredjeland på listen i del 1 i bilag I til samme forordning.
(10)
Canadas foranstaltninger til bekæmpelse af lavpatogen aviær influenza er allerede blevet anerkendt som ligestillede ved Kommissionens forordning (EF) nr. 411/2009 af 18. maj 2009 om ændring af forordning (EF) nr. 798/2008 om fastlæggelse af en liste over tredjelande, områder, zoner og segmenter, hvorfra fjerkræ og fjerkræprodukter kan importeres til og sendes i transit gennem Fællesskabet, og krav vedrørende udstedelse af veterinærcertifikat (8), og certifikatudstedelseskravene er ændret i overensstemmelse hermed; for at sikre konsekvens bør disse certifikatudstedelseskrav derfor bringes i overensstemmelse med de krav, der indføres ved nærværende forordning.
(11)
Bilag I til forordning (EF) nr. 798/2008 bør således ændres i overensstemmelse hermed.
(12)
Der bør fastsættes en overgangsperiode, så medlemsstaterne og erhvervslivet har mulighed for at træffe de fornødne foranstaltninger for at opfylde de krav vedrørende udstedelse af veterinærcertifikater, der fastsættes ved denne forordning.
(13)
Foranstaltningerne i denne forordning er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET DENNE FORORDNING:
Artikel 1
Bilag I til forordning (EF) nr. 798/2008 ændres som angivet i bilaget til nærværende forordning.
Artikel 2
Varer, for hvilke de relevante veterinærcertifikater er blevet udstedt i henhold til forordning (EF) nr. 798/2008, kan indtil den 1. juni 2010 fortsat importeres til og føres i transit gennem EU.
Artikel 3
Denne forordning træder i kraft på tyvendedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 5. marts 2010.

Labels: 17
5
8
3
6